   NA ANTHONY KITIMO MADEREVA wa malori ya kusafirisha mizigo ya masafa marefu, wametishia kuendeleza mgomo wao siku mbili kila wiki, wakidai serikali haijatimiza matakwa yao. Hali ya kawaida ilikuwa imerudi baada ya mgomo wa wiki iliyopita, huku wamiliki wa malori na wafanyabiashara wa kutoa mizigo katika Bandari ya Mombasa wakiendelea kupata hasara. Katibu Mkuu wa Muungano wa Madereva wa Malori ya Masafa Marefu (KLDTDU) Bw Roman Waema, alisema mgomo wao ulihusu malalamishi mengi ambayo serikali haijasuluhisha. Kulingana naye, tangazo la Waziri wa Uchukuzi, Bw Kipchumba Murkomen, kusimamisha hitaji la madereva kufanya mtihani upya halitoshi. “Tunataka ripoti ya jopokazi la 2012 kuhusu usalama wa uchukuzi wa masafa marefu itekelezwe,” akasema. Alieleza ripoti hiyo ilihitaji serikali kupunguza vizuizi vya polisi barabarani, kubuni kikosi maalumu cha polisi wa kukagua magari yasiyofaa kutumiwa, na kupunguza taratibu zinazodaiwa kuchelewesha upitishaji mizigo katika mipaka ya Kenya na nchi jirani. Hata hivyo, wamiliki wa malori wamewaonya madereva wasikubali kutumiwa isivyofaa kuvuruga uchumi wa nchi. Mwenyekiti wa Chama cha Wachukuzi nchini (KTA), Bw Newton Wang’oo, alisema hasara zilizotokea wiki iliyopita baada ya usafirishaji mizigo kukwama kati ya Mombasa na Malaba ni kubwa mno. “Mgomo wao wa Jumatano na Alhamisi haufai kuenda sambamba na maandamano ya Azimio la Umoja ndiposa tunawaomba madereva wajihadhari wasitumiwe kisiasa,” akasema. Mwenyekiti wa Chama cha Kimataifa cha Uhifadhi wa Mizigo (KIFWA), Bw Roy Mwathi, alisema kuna hatari nchi itakosa biashara nyingi kama mgomo utazidi kuendelea kila wiki. Kulingana naye, wakati madereva waligoma Jumatano na Alhamisi iliyopita, mizigo mingi haikutoka bandarini na hilo lilisababishia waagizaji mizigo hasara tele. “Tunapata hasara pia kwa sababu mizigo inapochelewa ni sisi tunagharamia kwa vile tunasimamia uthibitishaji na usafirishaji wa mizigo kutoka bandarini hadi nchi tofauti za Afrika Mashariki. Kutokana na kuwa notisi ya mgomo bado iko, huenda wateja wetu kutoka ukanda huu wakawazia upya kama wataendelea kutumia Bandari ya Mombasa,” akasema Bw Mwanthi. Kufuatia mgomo huo, mizigo iliyokuwa imepangiwa kusafirishwa kwa reli ya SGR pekee ndiyo ilitolewa bandarini. Maelfu ya makasha mengine ya mizigo iliyofaa kusafirishwa kwa malori ilibaki bandarini. Bandari ya Mombasa huhudumia karibu makasha 4,000 ya mizigo kila siku, ambapo ni makasha karibu 1,300 pekee ambayo husafirishwa kwa SGR. Endapo madereva wataendeleza migomo yao, Kenya huenda ikaendelea kupoteza biashara kwa nchi jirani ya Tanzania ambayo imezidisha ushindani wa biashara za bandarini.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  